REGOLAMENT TAL-KUMMISSJONI (KE) Nru 1876/2006
tat-18 ta' Diċembru 2006
dwar l-awtorizzazzjonijiet permanenti u proviżorji ta’ ċerti addittivi fl-għalf
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta' Novembru 1970 dwar l-addittivi fl-għalf (1), u partikolarment l-Artikoli 3, 9d(1) u 9e(1) tagħha,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 dwar addittivi għall-użu fin-nutriment ta' l-annimali (2), u b'mod partikolari l-Artikolu 25 tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fin-nutriment ta’ l-annimali.
(2)
L-Artikolu 25 tar-Regolament (KE) Nru 1831/2003 jistabbilixxi miżuri ta’ tranżizzjoni għall-applikazzjonijiet għall-awtorizzazzjoni ta’ addittivi ta’ l-għalf imressqa skond id-Direttiva 70/524/KEE qabel id-data ta’ l-applikazzjoni tar-Regolament (KE) Nru 1831/2003.
(3)
L-applikazzjonijiet għall-awtorizzazzjoni ta’ l-addittivi elenkati fl-Annessi ta’ dan ir-Regolament tressqu qabel id-data ta’ l-applikazzjoni tar-Regolament (KE) Nru 1831/2003.
(4)
Kummenti preliminari dwar dawk l-applikazzjonijiet, kif previst fl-Artikolu 4(4) tad-Direttiva 70/524/KEE, tressqu lill-Kummissjoni qabel id-data ta’ l-applikazzjoni tar-Regolament (KE) Nru 1831/2003. Applikazzjonijiet bħal dawn għalhekk ser jibqgħu jitqiesu skond l-Artikolu 4 tad-Direttiva 70/524/KEE.
(5)
Ġiet sotomessa data b'appoġġ għal applikazzjoni għall-użu tal-preparazzjoni tal-mikro-organiżmi tal-Lactobacillus farciminis CNCM MA 67/4R għat-tismin tat-tiġieġ, tad-dundjani għat-tismin u tat-tiġieġ li jbidu. L-Awtorità Ewropea tas-Sigurtà fl-Ikel (EFSA) esprimiet l-opinjoni tagħha dwar l-użu ta’ din il-preparazzjoni fil-11 ta’ Lulju 2006. Il-valutazzjoni turi li l-kundizzjonijiet stabbiliti fl-Artikolu 9e(1) tad-Direttiva 70/524/KEE għal awtorizzazzjoni bħal din huma sodisfatti. Skond dan, l-użu ta’ dik il-preparazzjoni ta’ l-mikro-organiżmi kif speċifikat fl-Anness I ta’ dan ir-Regolament, għandu jkun awtorizzat proviżorjament għal erba’ snin.
(6)
Ġiet sotomessa data b'appoġġ għal applikazzjoni għall-użu tal-preparazzjoni ta' l-enżimi ta' l-endo-1,4-beta-xylanase prodotti minn Trichoderma longibrachiatum (ATCC 2105), endo-1,3(4)-beta-glucanase u alpha-amylase prodott minn Bacillus amyloliquefaciens (DSM 9553), subtilisin prodott minn Bacillus subtilis (ATCC 2107), polygalacturonase prodott minn Aspergillus aculeatus (CBS 589.94) għat-tismin tad-dundjani. Fil-15 ta' Ġunju 2006, l-EFSA tat opinjoni dwar l-użu ta’ din il-preparazzjoni li tikkonkludi li din mhix ta’ riskju għall-konsumatur, l-utent, il-kategorija annimali jew l-ambjent. Il-valutazzjoni turi li l-kundizzjonijiet stabbiliti fl-Artikolu 9e(1) tad-Direttiva 70/524/KEE għal awtorizzazzjoni bħal din huma sodisfatti. Għalhekk, l-użu ta’ dik il-preparazzjoni ta’ enżimi, kif speċifikat fl-Anness II għal dan ir-Regolament, għandu jkun awtorizzat proviżorjament għal erba’ snin.
(7)
L-użu tal-preparazzjoni ta' enżimi ta' endo-1,4-beta-glucanase, endo-1,3(4)-beta-glucanase u endo-1,4-beta-xylanase prodotti minn Trichoderma longibrachiatum (ATCC 74252) kien awtorizzat proviżorjament, għall-ewwel darba, għat-tiġieġ li jbidu u qżieqeż, mir-Regolament tal-Kummissjoni (KE) Nru 2188/2002 (3). Data ġdida tressqet b'appoġġ għal applikazzjoni għall-awtorizzazzjoni mingħajr limitu ta' żmien ta' dik il-preparazzjoni ta' enżimi. Il-valutazzjoni turi li l-kundizzjonijiet stabbiliti fl-Artikolu 3a tad-Direttiva 70/524/KEE għall-awtorizzazzjoni bħal din huma sodisfatti. Għalhekk, l-użu ta’ dik il-preparazzjoni ta’ enżimi, kif speċifikat fl-Anness III ta’ dan ir-Regolament, għandu jiġi awtorizzat mingħajr limitu ta’ żmien.
(8)
L-użu tal-preparazzjoni tas-sodju benzoate, aċidu propjoniku u propjonat tas-sodju kien awtorizzat proviżorjament, għall-ewwel darba għall-ħnieżer u l-baqar tal-ħalib mir-Regolament tal-Kummissjoni (KE) Nru 1252/2002 (4). Data ġdida tressqet b'appoġġ għal applikazzjoni għall-awtorizzazzjoni mingħajr limitu ta' żmien ta' dik il-preparazzjoni preservattiva. Il-valutazzjoni turi li l-kundizzjonijiet stabbiliti fl-Artikolu 3a tad-Direttiva 70/524/KEE għall-awtorizzazzjoni bħal din huma sodisfatti. Għalhekk, l-użu ta’ dik il-preparazzjoni preservattiva, kif speċifikat fl-Anness IV ta’ dan ir-Regolament, għandu għalhekk jiġi awtorizzat mingħajr limitu ta’ żmien.
(9)
Il-valutazzjoni ta’ dawn l-applikazzjonijiet turi li ċerti proċeduri għandhom jiġu rekwiżiti sabiex il-ħaddiema jkunu protetti mill-espożizzjoni għall-addittivi elenkati fl-Annessi. Protezzjoni bħal din għandha tkun assigurata permezz ta' l-applikazzjoni tad-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri għall-inkoraġġiment tat-titjib tas-sigurtà u s-saħħa tal-ħaddiema fuq il-post tax-xogħol (5).
(10)
Il-miżuri stipulati f’dan ir-Regolament huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Il-preparazzjoni li hija parti mill-grupp “Mikro-organiżmi”, kif speċifikat fl-Anness I, hija awtorizzata għal erba’ snin bħala addittiv fin-nutriment ta’ l-annimali taħt il-kundizzjonijiet stipulati f’dak l-Anness.
Artikolu 2
Il-preparazzjoni li hija parti mill-grupp “Enżimi”, kif speċifikat fl-Anness II, hija awtorizzata għal erba’ snin bħala addittiv fin-nutriment ta’ l-annimali taħt il-kundizzjonijiet stipulati f’dak l-Anness.
Artikolu 3
Il-preparazzjoni li tagħmel parti mill-grupp “Enżimi”, kif speċifikat fl-Anness III, hija awtorizzata mingħajr limitu ta’ żmien bħala addittiv fin-nutriment ta’ l-annimali skond il-kundizzjonijiet stipulati f’dak l-Anness.
Artikolu 4
Il-preparazzjoni li tagħmel parti mill-grupp “Preservattivi”, kif speċifikat fl-Anness IV, hija awtorizzata mingħajr limitu ta’ żmien bħala addittiv fin-nutriment ta’ l-annimali skond il-kundizzjonijiet stipulati f’dak l-Anness.
Artikolu 5
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta' Diċembru 2006.